Nøgleord

Sammendrag



Nøgleord

1. Miljø – luftforurening – direktiv 2003/87 – ordning for handel med kvoter for drivhusgasemissioner – EU’s og medlemsstaternes integrerede registersystem – data vedrørende kvotetransaktioner – udlevering og fortrolighed

(Kommissionens forordning nr. 2216/2004; Europa-Parlamentets og Rådets direktiv 2003/87, art. 19, som ændret ved direktiv 2004/101)

2. Miljø – luftforurening – direktiv 2003/87 – ordning for handel med kvoter for drivhusgasemissioner – EU’s og medlemsstaternes integrerede registersystem – data vedrørende kvotetransaktionerne – fortroligheden af disse data – udlevering til offentligheden

(Kommissionens forordning nr. 2216/2004, art. 9 og 10 samt bilag XVI, afsnit 11 og 12; Europa-Parlamentets og Rådets direktiv 2003/87, som ændret ved direktiv 2004/101)

3. Miljø – luftforurening – direktiv 2003/87 – ordning for handel med kvoter for drivhusgasemissioner – EU’s og medlemsstaternes integrerede registersystem – data vedrørende kvotetransaktionerne – fortroligheden af disse data – udlevering til offentligheden

(Kommissionens forordning nr. 2216/2004, bilag XVI, afsnit 12; Europa-Parlamentets og Rådets direktiv 2003/87, som ændret ved direktiv 2004/101)

Sammendrag

1. Udlevering af transaktionsdata vedrørende navnene på de overførende og de erhvervende kontis indehavere med hensyn til overdragelsen af emissionskvoter, kvoter eller Kyoto-enheder, der indgår i disse transaktioner, samt datoen og tidspunktet for de nævnte transaktioner, henhører udelukkende under de særlige bestemmelser om udlevering til offentligheden og om fortrolighed, der er indeholdt i direktiv 2003/87 om en ordning for handel med kvoter for drivhusgasemissioner i Fællesskabet i den affattelse, der følger af direktiv 2004/101, og i forordning nr. 2216/2004 om et standardiseret og sikkert registersystem i medfør af direktiv 2003/87 og beslutning 280/2004.

Disse data vedrører nemlig overdragede kvoter, der skal gøres til genstand for en præcis bogføring af medlemsstaterne i deres respektive nationale registre, og med hensyn til hvilke de tekniske kendetegn og regler for, hvordan de skal føres, samt reglerne for udlevering og fortrolighed af de oplysninger, som er indeholdt i disse registre, er fastlagt ved forordning nr. 2216/2004. De henhører således under artikel 19 i direktiv 2003/87 og ikke under dette direktivs artikel 17. Da artikel 19 i direktiv 2003/87 imidlertid ikke henviser til direktiv 2003/4 på samme måde som henvisningen i nævnte artikel 17, kan det lægges til grund, at unionslovgiver ikke har villet underlægge en anmodning om transaktionsdata de generelle bestemmelser i direktiv 2003/4, men at unionslovgiver derimod med hensyn til disse data har indført en særlig og udtømmende ordning for udlevering til offentligheden af de nævnte data og deres fortrolighed.

(jf. præmis 39-41 og domskonkl. 1)

2. Transaktionsdata vedrørende navnene på de overførende og de erhvervende kontis indehavere med hensyn til overdragelsen af emissionskvoter, kvoter eller Kyoto-enheder, der indgår i disse transaktioner, samt datoen og tidspunktet for de nævnte transaktioner, der er anmodet om af en offentlig myndighed, som ønsker at genforhandle en leveringsaftale, er fortrolige data i henhold til forordning nr. 2216/2004 om et standardiseret og sikkert registersystem i medfør af direktiv 2003/87 og beslutning 280/2004. I overensstemmelse med nævnte forordnings artikel 9 og 10, sammenholdt med afsnit 11 og 12 i denne forordnings bilag XVI, kan sådanne data, da der ikke foreligger noget forudgående samtykke fra de berørte kontohavere, kun frit stilles til rådighed for offentligheden på det offentligt tilgængelige område af Fællesskabets uafhængige transaktionsjournals websted fra den 15. januar i det femte år (X+5) efter år (X) for afslutningen af transaktionerne vedrørende overdragelserne af emissionskvoterne.

(jf. præmis 52 og 53 samt domskonkl. 2)

3. Selv om den centrale forvalter med henblik på gennemførelse af forordning nr. 2216/2004 om et standardiseret og sikkert registersystem i medfør af direktiv 2003/87 og beslutning 280/2004 er den eneste, der har kompetence til at give offentligheden meddelelse om de data, der er nævnt i afsnit 12 i denne forordnings bilag XVI, tilkommer det dog den nationale registeradministrator, der har modtaget en anmodning om udlevering af sådanne transaktionsdata, selv at afslå en sådan anmodning, for så vidt som denne administrator, når der ikke foreligger et forudgående samtykke fra de berørte kontohavere, er forpligtet til at sikre fortroligheden af de nævnte oplysninger, så længe de ikke lovligt kan udleveres til offentligheden af den centrale administrator.

(jf. præmis 59 og domskonkl. 3)